 **MINISTRIA E FINANCAVE DHE EKONOMISË**

**DREJTORIA E APELIMIT TATIMOR**

Nr. \_\_\_\_\_/ prot. Tiranë, më\_\_\_\_.\_\_\_\_.2021

**V E N D I M**

Drejtoria e Apelimit Tatimor, në zbatim të kreut XIII të Ligjit nr. 9920, datë 19.05.2008 “Për Procedurat Tatimore në RSH”, mori në shqyrtim kërkesën ankimore, që i përket:

KËRKUES: \_\_\_\_\_\_\_\_\_\_

OBJEKTI: Ankim pjesor ndaj aktit administrativ, njoftim vlerësimit për detyrimet tatimore ku janë përcaktuar detyrimet si më poshtë:

|  |  |  |  |  |
| --- | --- | --- | --- | --- |
| **Tatimi** | **Periudha** | **Detyrim** | **Gjobë** | **Shuma** |
| TVSH | 2014 | 2,971,345 | 1,485,673 | 4,457,018 |
| TVSH | 2014/12 | 48,125 | 10,539 | 58,664 |
| TVSH | 2015 | 2,870,913 | 1,435,457 | 4,306,370 |
| TVSH | 2015/12 | 63,019 | 13,801 | 76,820 |
| TVSH | 2016 | 3,558,862 | 1,779,431 | 5,338,293 |
| TVSH | 2016/12 | 100,620 | 22,036 | 122,656 |
| TVSH | 2016/12 | 264,605 | 57,948 | 322,553 |
| TVSH | 2017 | 1,416,638 | 621,490 | 2,038,128 |
| TVSH | 2017 | 729,087 | 729,087 | 1,458,174 |
| **Shuma TVSH** |  | **12,023,214** | **6,155,462** | **18,178,676** |
| Tatim Fitimi | 2014 | 21,739 | 4,761 | 26,500 |
| Tatim Fitimi | 2014 | 239,000 | 52,341 | 291,341 |
| **Shuma Tatim Fitimi** |  | **260,739** | **57,102** | **317,841** |
| **TAP** | **2016/05** | **154,620** | **33,862** | **188,482** |
| Tatim ne burim | 2014 | 151,208 | 75,604 | 226,812 |
| Tatim ne burim | 2015 | 210,192 | 105,096 | 315,288 |
| Tatim ne burim | 2016 | 470,628 | 235,314 | 705,942 |
| Tatim ne burim | 2017 | 135,232 | 67,616 | 202,848 |
| **Shuma tatim ne burim** |  | **967,260** | **483,630** | **1,450,890** |
| **Transferimi i çmimit** | **2014** |  | **10,000** | **10,000** |
| **Totali** |  | **13,405,833** | **6,740,056** | **20,145,889** |
| Tatim fitimi (ulje humbje) | 2015 | 789.673 |  |  |
| Tatim fitimi (ulje humbje) | 2016 | 98.928 |  |  |
| Tatim fitimi (ulje humbje) | 2017 | 2.666.423 |  |  |
| Tatim fitimi (ulje humbje) | 2018 | 106.299 |  |  |
| **Total** |  | **3.661.323** |  |  |

Nga shqyrtimi paraprak i kërkesës ankimore, konstatohet se tatimpaguesi ankimon pjesërisht detyrimet e përcaktuara në njoftim vlerësimin e ankimuar, si më poshtë:

|  |  |  |  |
| --- | --- | --- | --- |
| **Tatimi** | **Periudha** | **Detyrim** | **Gjobë** |
| TVSH | 2014 | 2.971.435 | 1.485.672 |
| TVSH | 2015 | 2.870.913 | 1.435.456 |
| TVSH | 2016 | 3,558,862 | 1,779,431 |
| TVSH | 2017 | 1,416,638 | 621,490 |
| **Shuma** | | **10.817.758** | **5.322.049** |

Drejtoria e Apelimit Tatimor sjell në vëmendje të tatimpaguesit se në Ligjin nr. 9920, datë 19.05.2008 “Për Procedurat Tatimore në RSH-së”, neni 107, përcaktohet se:

“*1.Tatimpaguesi, i cili kërkon të ankimojë, sipas pikës 1 të nenit 106 të këtij ligji, duhet që bashkë me ankesën të paguajë shumën e plotë të detyrimit tatimor ose të vendosë minimalisht 6 muaj, por jo më pak se afati, sipas të cilit vendimi ka marrë formë të prerë për shumën e plotë të detyrimit tatimor, të përcaktuar në njoftimin e vlerësimit të administrates tatimore.*

*2. Shuma e pagueshme ose shuma e vënë si garanci bankare, sipas pikës 1 të këtij neni, përjashton gjobat e përfshira në vlerësimin tatimor të ankimuar dhe kamatëvonesat e llogaritura.*

*3. Ankimi merret në shqyrtim vetëm kur tatimpaguesi ka paguar detyrimin tatimor, që është objekt i ankimit, ose ka paraqitur dokumentin bankar që vërteton vendosjen e garancisë, sipas përcaktimit të pikave 1 dhe 2 të këtij neni.*”

Në Udhëzimin nr. 24, datë 02.09.2008 “Për Procedurat Tatimore në RSH”, paragrafi 107.1 përcakton se “*Kur një detyrim tatimor është objekt ankimi, ankimi pranohet vetëm në qoftë se ankimuesi, në përputhje me nenin 107 (1) të ligjit:*

1. *paguan shumën e plotë të detyrimit tatimor, objekt ankimi, të përcaktuar në aktin administrativ që ankimohet ose vendos garanci bankare për këtë shumë me afat minimalisht 6 muaj, me qëllim shqyrtimin administrativ, por jo me pak se afati në të cilin vendimi merr formë të prerë, gjatë shqyrtimit gjyqësor;*
2. *vërteton pagesën ose garancinë, duke paraqitur një kopje të dokumentit të pagesës së detyrimit tatimor objekt ankimi ose të garancisë bankare. Si vërtetimi i pagesës, dhe ai i garancisë, janë kërkesa të detyrueshme. Një kopje e garancisë bankare dorëzohet nga tatimpaguesi pranë Drejtorisë Rajonale Tatimore që ka nxjerrë aktin administrativ të ankimuar*

Ndonëse ankimi është pjesor (për detyrimin në vlerën 10.817.758 lekë dhe gjobën në vlerën 5.322.049 lekë), referuar pikës 1 të nenit 107 të Ligjit për Procedurat Tatimore në RSH, tatimpaguesi ka detyrimin për të paguar apo vënë garanci bankare për detyrimin e plotë të përcaktuar në aktin administrativ të ankimuar (përjashtuar kamatëvonesat dhe gjobat) në vlerën 13,405,833 lekë, përpara skadimit të afatit të ankimit, pavarësisht vlerës së ankimuar. Në të kundërt, Drejtoria e Apelimit Tatimor nuk mund të marrë në shqyrtim ankimin, madje ka detyrim ligjor refuzimin e tij, për shkak të mosplotësimit të kushteve paraprake për shqyrtimin e ankimeve.

Ky qëndrim vjen në përputhje dhe me qëndrimin e mbajtur nga Gjykata e Lartë, me vendimin nr. 00-2012-1994 (307), datë 12.06.2012, e cila në një rast të ngjashëm e ka konsideruar të drejtë vendimin e DAT dhe është shprehur se “*objektivi i njoftim vlerësimit tatimor është që të ushtrojë presion mbi tatimpaguesit për të përmbushur detyrimet e tyre dhe për të ndëshkuar shkeljet që kanë shkaktuar mospërmbushjen e detyrimit*”.

Në vijim, me vendimin nr. 93 datë 13.09.2013, Gjykata Kushtetuese e ka konsideruar të drejtë qëndrimin e mbajtur nga Drejtoria e Apelimit Tatimor dhe vendimin e mësipërm të Gjykatës së Lartë, duke u shprehur se “*...Veçanërisht në rastet e përmbushjes së detyrimeve fiskale që burojnë nga vlerësimi tatimor nga autoritetet përgjegjëse, procedurat e ankimit ndaj këtij vlerësimi lejohen vetëm pasi personi i kontrolluar të ketë paguar detyrimin...*

*Kolegji arrin në përfundimin se vendimi i Kolegjit Civil të Gjykatës së Lartë, për nxjerrjen e çështjes jashtë juridiksionit, është marrë në vlerësim të kriterit të parapagimit të plotë të detyrimit tatimor nga tatimpaguesi, si një nga kushtet thelbësore që duhet të plotësohen për garantimin e të drejtës së ankimit të aktit administrativ në rrugë gjyqësore*”.

Nga verifikimi i dokumentacionit bashkëlidhur ankimit dhe të dhënave në sistemin tatimor informatik (cats) rezulton se tatimpaguesi ka vendosur garancinë bankare për vlerën 10.817.758 lekë, e cila mbulon vetëm detyrimet tatimore të ankimuara (duke përjashtuar kamatëvonesat dhe gjobat). Ndërsa detyrimet totale të përcaktuara në njoftim vlerësimin e ankimuar (duke përjashtuar kamatëvonesat dhe gjobat) janë në vlerën 13,405,833 lekë.

Për diferencën në vlerën 2.588.075 lekë, rezulton se deri në përfundim të afatit të ankimit, nuk është paguar (referuar të dhënave në sistemin tatimor informatik) dhe nuk është vendosur garancia bankare.

Sa më sipër, pasi konstaton se detyrimi i plotë i përcaktuar në njoftim vlerësimin e ankimuar nuk është paguar nga tatimpaguesi dhe nuk është vendosur garanci bankare brenda afatit të ankimit, DAT refuzon ankimin, bazuar në paragrafin 107.3.1 të Udhëzimit nr. 24, datë 02.09.2008 “Për Procedurat Tatimore në RSH”, ku është përcaktuar se *“Në qoftë se tatimpaguesi nuk paguan shumën e caktuar para skadimit të afatit të ankimit, ose nuk vendos garancinë bankare, ankimi konsiderohet i papranueshëm dhe refuzohet”.*

Sa më sipër**,** Drejtoria e Apelimit Tatimor, në zbatim të nenit 108, pika 3 të Ligjit nr. 9920 datë 19.05.2008, “Për Procedurat Tatimore në RSH” dhe pikës 108.3.3 gërma (a), të Udhëzimit të Ministrit të Financave nr. 24 datë 02.09.2008, i nxjerrë në bazë dhe për zbatim të këtij ligji,

**V E N D O S I**

* **Refuzimin e ankimit** ndaj njoftim vlerësimit për detyrimet tatimore për shkak se nuk është kryer pagesa dhe nuk është vendosur garanci bankare, në lidhje me detyrimin e plotë tatimor të përcaktuar në njoftim vlerësimin e ankimuar brënda afatit të ankimit

Bazuar në Ligjin nr. 9920, datë 19.5.2008 “Per Procedurat Tatimore në R.Sh”, neni 109, pika 2, tatimpaguesi mund t’a kundërshtojë vendimin e Drejtorisë së Apelimit Tatimor në gjykatën administrative, brenda 30 ditëve kalendarike nga data e marrjes dijeni për këtë vendim.

**DREJTOR I APELIMIT TATIMOR**